khistorydata/jeongjo-sjw-relations huggingface dataset:
정조 2년 · 목
因戶曹郞廳尹遠束等囚單子。敎以聞其中有喪人云。所犯與贓汚有異。沈興永特爲卽令分揀放送。
정조 2년 · 목
予曰。復膳之請。終不許從。誠爲悶迫矣。國榮曰。誠爲伏悶矣。予曰。目前雖無形顯之症候。而元氣漸下於不知之中。伏悶不可言。
정조 2년 · 목
答以此時私情之罔極。尤不可堪耐。雖粥飮亦無强進之意。常膳何忍進之。而大殿過費念慮。屢巡爲請。當從近進之矣。
정조 2년 · 목
敎曰。每命照律。輒事逡巡。其在道理。極爲寒心。判義禁洪樂性遞差。其令次堂照律。以草記爲之。待批下卽爲擧行事分付。
정조 2년 · 강
重推吏曹判書鄭尙淳。參判徐浩修。參議李義翊。
정조 2년 · 목
敎曰。夜已深矣。終不膺命。違牌政官。幷從重推考。更爲牌招。
정조 2년 · 강
命鑄錢所負債蕩滌任譯定配。刑曹判書具善復削職。戶曹判書具允鈺罷職。
정조 2년 · 목
敎曰。當初鑄錢所負債倭譯及任譯之幷令囚治者。卽許多公貨。一任渠輩把弄。至於莫可收拾之境。噫國無法則已。此輩若有一分嚴畏之心。豈敢如是乎。有司不論。法官不治。幾乎國無法矣。是以有處分。欲使頑濫挾勢之類。少知紀綱而然也。昨聞秋堂所奏。其所未捧者。今方督徵。亦有鱗次來納者。不能無處分之效云。噫此所謂閭巷聞淺知之言也。近來經費雖竭。以堂堂千秉之國。區區於十萬百萬之間。囚治督捧。有若三司之徵督私債者然乎。大抵公貨雖不可失。而其斂其散。卽有司存焉。有人君下行此等瑣屑之事乎。予意亶在於立法。而秋官乃反諉之於斂債。宰相不能承佐如此。時事可知。況數昨筵中。有寧失公貨等敎乎。然公貨雖可失。公法決不可屈。再昨處分以後。毋論已納及未納。鑄錢所所負錢貨。雖千貫萬貫。一倂蕩滌。各人等之擅弄公貨之罪。揆以法典。自有當律。各別嚴刑。遠地定配。噫予之此敎。卽欲守法而然也。其時不法之大將。身故之雜類。雖不追理。在今典守之臣。其宜惕念。至於任譯。雖與負債有異。以年例貢銅事言之。每事推托。專不顧畏。乖利之輩。雖不足深責。而國綱之壞。未必不由於此。向來戶判出擧條申飭後。不爲擧行。任譯一倂定配。又若刑曹判書具善復。事多駭然。以朴敏行事言之。擅自照律。終不究問者。非但事未前聞。筵席彌縫。擧措窘遁。況以鑄錢堂上。專事生色於彼輩。少不致意於懲前。不可以將任之乏人。屢爲容貸。亟施削職之典。又敎曰。戶郞計士。旣已處分。則其在禮使之道。不可强迫。苟求其罪。烏得免不察之律乎。戶曹判書具允鈺罷職。凡係金吾在囚者。今當歲末。今日內皆令捧供者。除議處卽爲照律。
정조 2년 · 강
命都監都提調徐命善。總察訓將。
정조 2년 · 목
敎曰。訓將代。當下敎。本局一應大小戎務。都提調總察。
정조 2년 · 강
以金華鎭爲戶曹判書。鄭好仁爲刑曹判書。
정조 2년 · 목
敎曰。禮曹判書金華鎭爲戶曹判書。牌招察任。又敎曰。行副司直鄭好仁。刑曹判書除授。牌招開坐。
정조 2년 · 강
命時囚尹遠東等放送。
정조 2년 · 목
義禁府啓言。戶曹郞廳尹遠東李洪載等原情。汎稱遲晚。請刑推得情。敎以旣罷其職。又經置對。襲謬不審之罪。足可懲勵。見今歲除隔日。一倂放送。
정조 2년 · 강
命輕囚放釋三司藏牌。
정조 2년 · 목
敎曰。今當歲末。刑房承旨馳往秋曹。輕囚放釋以聞。三司自今日。至來初一日藏牌事。分付。
정조 2년 · 강
遣承旨。詣 宗廟 景慕宮奉審摘奸。
정조 2년 · 강
命宋祭酒當朔祿俸。今日內輸送。
정조 2년 · 목
敎曰。歲饌之不煩有司。以內帑所儲輸送之意。言於儒臣矣。因此聞之。以繼粟之故。常俸不受云。儒賢之辭遜雖如此。在朝家敬禮之道。固當致禮傳致。期於承受。而該曹之臣。尙不提奏。致使當朔祿俸。不卽傳致。該堂不可無罪。而儒賢有所縷縷筵奏。雖不處分。予心歉愧。無以爲喩。宋祭酒當朔祿俸。卽令倉官。今日內輸送後草記。
정조 2년 · 목
義禁府啓言。已捧供者。除議處照律事命下矣。時囚罪人李獻祜林仁浩李義文黃栒等。身爲倉官。不謹典守。自有當律。各杖一百收贖。告身盡行追奪放送。李廷爀金必澤。莫重還上。不爲準捧。次次友作。以致虛錄。各杖一百流三千里。告身盡行追奪。全光天定配罪人。逃後掩置。杖八十收贖。奪告身三等放送。權栻鄭東藎原情公事。未及啓下。不得一體擧行。敎以有功議者。各減一等。又啓言。李廷爀泗川縣。金必澤靈巖郡定配所。依例押送。
정조 2년 · 목
中部元戶三千九百十七戶。男一萬一千一百二十四口。女一萬二千七百三十四口。東部元戶六千八百十七戶。男一萬一千三百八十八口。女一萬五千三百七十七口。西部元戶一萬三千五百九十七戶。男三萬四千一百六十口。女三萬八千二百三十三口。南部元戶八千八百八十八戶。男二萬四千二百二十三口。女二萬八千四十四口。北部元戶五千三百七十四戶。男一萬一千七十五口。女一萬二千七百二十六口。五部都元戶三萬八千五百九十三戶。男九萬一千九百七十口。女十萬七千一百十四口。
정조 2년 · 강
詣 社稷齋宿。
정조 2년 · 목
具遠遊冠絳紗袍。乘輿出仁和門。至仁政門外降輿乘輦。承旨洪國榮曰。 社稷守僕輩。專昧祭禮。有難擧行。自前 太廟守僕。有推移以用之例云故敢達矣。予曰。 太廟守僕之不得借用。旣有 先朝受敎。以太常事知守僕推移好矣。仍進發出敦化門。至 社稷大門外降輦。乘輿入齋室。召入守僕。予曰。 社署本無齋室故。當初以大次磨鍊矣。其後不入大次。而入于直所。何也。以直所爲齋室。何時創出之例乎。守僕奏曰。未能詳知。而似是肅廟朝定式矣。予曰。若是 肅廟朝定式。則有何可考之文蹟乎。守僕奏曰。有之矣。予曰。 先王朝或有入于大次之時乎。守僕奏曰。大次連以直所爲之矣。仍詣省牲省器所。省牲省器訖。還入齋室。命持入陳設圖。覽訖。予曰。凡祭享陳設之規。皆以西爲上。而獨於本署。以東爲上者。何也。守僕奏曰。本署所設之神位向北故。似或以東爲上矣。予曰。省器時見之。則壇上有石。其石何石。守僕奏曰。五禮儀。有社有石主之文故。壇上有石。蓋或倣此而然矣。予曰。此處極爲淺露。行祭時。若有雜人觀光之事。則不潔甚矣。以砲手或挾輦軍。量宜除出。遮其墻外之路好矣。
정조 2년 · 강
遣承旨。詣 宗廟 永禧殿景慕宮奉審摘奸。
정조 2년 · 목
敎曰。挾輦軍槍劍軍攔後軍武藝別監內吹兼內吹饋粥。其餘軍兵。各軍門依例饋粥事分付。
정조 2년 · 목
時至。具冕服乘輿出齋室。至北神門外降輿。入西神門就版位行禮。詣盥洗位盥手。禮儀使導詣 社壇神位前。三上香奠幣。次詣后土氏神位前。上香奠幣。次詣國社神位前。上香奠幣。降復位捧俎官奉牲匣以入。薦俎官以次跪奠幣。行各位。初獻禮。大祝讀祝文訖。降復位。亞獻官終獻官行禮如儀。行飮福禮望燎禮。禮畢。出西神門。過北神門外乘輿。入齋室。改具翼善冠袞龍袍。乘輿出大門外降輿。乘輦入敦化門。至協陽門降輦。乘輿由宣和門還內。
정조 2년 · 강
行 宗廟 永禧殿景慕宮臘享。
정조 2년 · 목
國榮曰。寢睡何以爲之乎。予曰。暫爲就寢矣。國榮曰。俄聞司僕內乘言。則曉頭輦輿奉安處火起云。事極驚駭。予曰。火從何起。國榮曰。因炬火蔓延云矣。予曰。輦輿之燒火。此前所未有之事。其入直誰也。國榮曰。內乘吳載光矣。予曰。入直官之不善檢飭。宜有重勘。而莫重輦輿。至於燒火之境。極爲驚心矣。國榮曰。卽見偕來宰臣狀啓。山林將於初七日登途云矣。予曰。予於此儒臣。前後敦勉。非止一再。而一味巽讓故。深愧予誠意之未孚。今聞造朝不遠。側席渴望之中。其爲欣企。如何可言。予曰。今日卽左相在昔樹立之日。而 宗社再安之會也。昨年旣與一二同德之臣。同會以過。而旣有年年續會之約。今日將令左相入來矣。國榮曰。其在不忘在莒之義。當有是會矣。
정조 2년 · 강
御奎章閣。召見左議政徐命善。
정조 2년 · 목
自內詣奎章閣陞座。予曰。今年此日復回故。其在無忘在莒之意。特召卿等矣。命善曰。今承聖敎。不覺感極而涕零矣。承旨洪國榮曰。追想伊日之事。如非左相忘身叫閽之擧。則 宗社不知稅駕之所。左相樹立。可謂功存 社稷矣。予曰。伊日左相此擧。予亦曾所未料。而若無判死之心。不可爲矣。承旨鄭民始曰。如非斷斷血忱。孰能判此乎。承旨李鎭衡曰。伊日臣亦忝在宮僚。目見左相之挺身抗章。感歎不已矣。予曰。昨年此日。召見卿等。而適當上下哀遑之時。只使暫時晉接矣。今日則卽是制畢後初也。特命內廚。略備小饌。欲與卿等共之矣。仍命昨年入侍史官及提調入侍。藥房提調具允鈺。待敎徐龍輔。史官金勉柱承命入侍。予曰。此會不可無吏判。使之率其弟入來也。國榮曰。徐命膺。以本閣提學。有事本閣。適入來。亦使入參好矣。予曰。本閣待敎出去召入也。吏曹判書洪樂純。兵曹參知洪樂彬。內閣提學徐命膺。承命入侍。予曰。吏判則初參此筵也。樂純曰然矣。予曰。左相及知申。皆在座矣。每年此日。特召卿等者。以示無忘當日之意也。至於吏判兄弟。亦是同休戚之臣。則豈可使不參此會乎。樂純曰。左相樹立。無愧古人。而竊想 宗社之得保今日。莫非 先大王止慈之德。殿下出天之孝矣。仍命賜饌宣醞。予曰。今日入侍諸臣。無異家人。便是宴見。簡其禮貌。各自盡歡可也。命善國榮等曰。獲逢今日。陪歡一堂。已極慶忭。而聖敎又若是。尤不勝感激矣。
정조 2년 · 강
禮曹參判沈㶊之。以祭酒宋德相附奏馳啓。
정조 2년 · 목
狀啓以爲。祭酒宋德相處所下聖旨。祗受傳諭。則以爲。不料特諭。又下於此際。至令上聞登途之日。臣之惶懍悶隘。一倍前時。到此地頭。不計顚踣。不多日內。力疾趨命。以請逋慢之罪。而登途日子。當在今月初七日云矣。
정조 2년 · 목
予曰。奉朝賀病。今已危篤云故。 慈宮聞此報。不進水剌。焦遑以度。不勝憂悶。國榮曰。易致損傷。不任悶慮。予曰。奉朝賀向日大病之後。宿症頻添。漸至危苦。老人事猶未可知。如未得回蘇。則 慈宮情事。益無可言。予亦何以慰 慈宮之心乎。思之及此。難以爲懷。國榮曰。連用藥餌。自可漸瘳。何必如是過慮乎。予曰。今將承候於 慈宮。卿其退去。少間入侍也。
정조 2년 · 강
命儒臣上來時。給馬支供。官敎齎傳。
정조 2년 · 목
敎曰。今覽書啓。儒臣以初七日登途云。心庸欣喜。上來時給馬。列邑支供。各別加意事。下諭于京畿監司。安寶官敎。其令吏郞齎傳。
정조 2년 · 강
詣禁川橋擧哀。
정조 2년 · 목
敎曰。奉朝賀喪。當擧哀節次擧行。○因政院擧哀處所取稟。敎以以昌慶宮禁川橋爲之。○具翼善冠黲袍烏犀帶白皮靴子。乘輿出賓陽門。詣禁川橋就版位。擧哀如儀訖。予謂戶曹判書具允鈺曰。禮葬謄錄。其已抄出乎。允鈺曰。以乙卯年謄錄抄出矣。命持入。予曰。其中多有時急之物。各司郎廳。今方在庭。其令聽傳敎。催促擧行。允鈺曰。初終葬需。當依此謄錄擧行乎。予曰唯。仍謂平巿提調洪樂性曰。襲斂諸具中。自本署進排之物。使其官員速卽輸送。謂禮曹判書金華鎭曰。禮葬當爲幾等乎。華鎭曰。當爲二等矣。予曰。該曹磨鍊。豈不以淸風府院君喪例擧行乎。華鎭曰然矣。予曰。然則當爲一等矣。華鎭曰。依淸風例擧行。則爲一等矣。予曰。成服日有擧哀之節乎。華鎭曰。無擧哀之節。而只有朝廷問安矣。國榮曰。成服日臨弔之敎。當寒勞動。必致損傷。更加三思。還寢成命。予曰。 先王朝亦爲臨弔於崔錫恒家矣。國榮曰。在下之人。必當力爭矣。予曰。欲以此仰慰 慈宮之心。卿等諒予之心事。勿復煩陳焉。仍來輿入賓陽門還內。
정조 2년 · 강
命奉朝賀喪。祭奠進排。棺材擇送。
정조 2년 · 목
敎曰。奉朝賀喪。自襲時當有祭奠。自附近各邑。祭物進排事。分付京畿監營。又敎曰。奉朝賀喪。棺材令長生殿擇送事分付。又敎曰。奉朝賀喪初終禮葬。各司郎廳進去進排。
정조 2년 · 강
命奉朝賀初終禮葬。依淸風府院君例擧行。成服日當臨弔
정조 2년 · 목
敎曰。二月暫見之後。連聞起居之不至大損。間有疾恙。亦復向差故。深以爲喜。豈意今朝聞此訃乎。嗚呼。予之爲命者。惟 慈宮。而 慈宮遭此至慟。過爲哀毀。予心尤當如何。凡係初終禮葬等事。一依淸風府院君例。從厚擧行。噫無以慰 慈心。且是禮典所載。成服日當臨弔。其令攸司。按例爲之。又敎曰。奉朝賀喪成服日臨弔時。此是無異郊行。隨駕軍兵。其令兵曹卽爲磨鍊。
정조 2년 · 목
請對也。○尙喆曰。此時 惠慶宮氣候若何。予曰。遭此至慟。過爲哀毀。予心焦悶。曷可言喻。尙喆曰。年位已極。彼復何恨。而又況聖上。親臨禁橋。率僚擧哀。使逝者有知。亦必無憾矣。予曰。事端層生。已多節節怪駭。而又當此時。 慈宮罔極之心。益復難抑矣。尙喆曰。臨弔之敎。寔出於慰 慈宮之意。而郊外臨弔。誠是過中之擧。又値經宿。則玉體受損。理所必至。臣等不勝憂悶。亟賜反汗焉。存謙曰。不可不亟寢成命矣。命善曰。 慈宮若知之。則必命止之矣。弘淳曰。 宗廟有告動駕之節。則將以何辭爲之乎。此又大段掣礙者矣。予曰。予於前後。無一事半事慰悅 慈宮之心。則今欲以此少伸予情矣。尙喆曰。典禮無據矣。予曰。不無掣肘之端。方欲下敎矣。卿等之言又如此。可不勉從。禮葬。依淸風府院君例磨鍊。則爲一等矣。命善曰然矣。予曰。 慈宮情事。誠爲罔涯。而自家八字。可謂好矣。尙喆曰然矣。予曰。到今思之。若無二月處分。尤無以爲懷矣。予曰。長生殿柩材。以漆棺輸送乎。弘淳曰。例以板子送之矣。予曰。一怪漢出於奉朝賀家故。其家如彼矣。命善曰。彼家之如此者。以一人之故矣。予曰。 惠慶宮輦輿蓋緞之屬。今曉燒傷云。此事亦不偶然矣。命善曰然矣。予曰。玉堂箚子來到乎。承旨蔡弘履曰。才爲入啓矣。予曰。臺箚則誰爲之耶。弘履曰。大司諫柳義養陳箚矣。予曰何事耶。弘履曰。一依淸風府院君例磨鍊節目之該堂及書頒臨弔傳敎不爲覆逆之承旨。幷爲斥論矣。予曰。諸承旨皆在院中乎。弘履曰。以此爲惶恐難安矣。
정조 2년 · 강
政院議啓。請臨弔之命亟收。賜批。都承旨洪國榮。左承旨鄭民始。右承旨李鎭衡。左副承旨蔡弘履。右副承旨徐有防。同副承旨申應顯。
정조 2년 · 목
議啓以爲。奉朝賀臨弔之命。實是萬萬過中之擧。城內臨弔。自有典禮。固無所不可。至於郊外。非但禮無可據。又況經宿動駕。尤豈不重且難哉。亟收成命焉。批以己諭於大臣矣。
정조 2년 · 강
玉堂聯箚請臨弔之命亟收。賜批。校理李鼎揆李度默。副校理宋煥億沈念祖。修撰黃昇源嚴思晩。副修撰李謙彬。
정조 2년 · 목
聯箚略曰。奉朝賀喪臨弔之命。臣等不勝憂慨之至。城闉咫尺之地。尙鮮或行之。而況郊外半百里。經宿動駕。尤非愼重之道。亦無可據之例者乎。亟收成命焉。批以己諭於政院矣。
정조 2년 · 강
命臨弔下敎還收。
정조 2년 · 목
敎曰。大臣旣已力請。且郊外經宿。亦甚掣肘。俄者傳敎中臨弔下敎還收。
정조 2년 · 강
推承旨蔡弘履。
정조 2년 · 목
敎曰。何時下敎。而擧行稽忽。戶房承旨推考。
정조 2년 · 강
命入直內乘拿處。下屬科治。輦輿修改。
정조 2년 · 목
司僕寺啓言。今曉輦直輩。不能愼火。輦輿蓋緞及翼帳之屬。多有燒傷處云。事極驚駭。入直內乘拿問嚴處。守直下屬。令攸司從重科治。輦輿。令戶曹。請看審修改。允之
정조 2년 · 강
惠慶宮進服人蔘三錢重粟米飮一貼。命煎入。榻敎也。
정조 2년 · 목
國榮曰。 惠慶宮哀毀之中。氣候若何。予曰。焦遑之餘。遭此罔極之喪。哭泣之節。每至過度。時時承候。仰慰寬譬。而終不回聽。其爲焦迫。難以形喻。國榮曰。 慈宮哀痛之情境。安得不然。而殿下焦迫之中。恐有損節。方切憂悶。予曰。予之焦悶罔措之狀。顧何過慮。而 慈宮之長時號哭。有不忍仰覩。初終凡百。雖命按例爲之。百爾思之。終無以仰慰慈宮之心故。昨日臨弔之敎。旣有典禮所載故。承旨雖至覆難。不得已下敎矣。初爲院議之所格。末又大臣之力請。終不免反汗。益無慰抑之道。只增悲悶矣。國榮曰。昨日還收之命。益欽轉環之聖德矣。予曰。大司諫箚語。極其妄率矣。以承旨書出傳敎爲罪。此雖不識其當初覆難之事。而輕先請譴。極甚率爾。而至於禮堂請罪事。尤萬萬駭然。別嫌明微四字。容易書諸章奏間。以爲一世眩惑之端。予未可知矣。國王之外祖服制。旣載於五禮儀。而初無府院君之文。則朝廷擧行。只憑外祖之制。何論其府院君奉朝賀之別乎。適於淸風府院君。有可據之例故。當初服制磨鍊。以淸風例擧行事。分付而已。諫長之語。以外面看之。則似有深意而然也。極其駭然。國榮曰。諫長則不識事狀之如何。未諳禮制之如此。外面驟看。率爾陳箚。夫豈有深意而然乎。予曰。別嫌明微四字。歸之妄發。則顧何足責。而究其旨意。則當作何爲。國榮曰。此不過妄發而已矣。予曰。昨日徑出承旨。不爲仕進乎。國榮曰。旣遭臺彈。似不當循例仕進矣。予曰。各司進排官盡爲出去乎。國榮曰。禮葬進排各司官員。皆已出去矣。
정조 2년 · 강
大司諫柳義養上疏。請高陽動駕。亟收成命。仍請承旨禮堂譴罰。賜批。
정조 2년 · 목
箚略曰。初七日親臨于高陽喪次之命。聞不勝驚憂訝歎之至。君臨臣喪。雖有古例。而動駕於郊外一舍之地。前所未聞。我殿下一動一靜。必依禮法。而今忽有此輕身失禮之敎。擧朝同憂。輿情胥惑。亟收成命。以嚴邦禮焉。且念君上有過擧。職在喉舌者。惟當隨事覆逆。而受書出頒。大失職責。且聞該曹之節目磨鍊。一依淸風府院君例擧行云。職是奉朝賀。而非國舅。則禮重於別嫌明微。而初不審量。率爾書啓。亦豈不慨然乎。當該承旨該曹堂上譴罰之典。斷不可已也。批以首件事。昨命反汗矣。該房事。傳敎之受書出頒。爾之所量者。該房豈無所量而然歟。予垂涕命書。而承宣爭執之故。予敎曰。今予此敎。欲以慰 慈宮之心也。雖退可覆難。其豈幷與傳敎而不書。泯予是意乎。該房亦予臣子聞予。是敎。其可不先頒後爭乎。禮堂事。爾言何妄率糊塗之甚也。予雖未閑禮學。至於尊統報本之義。亦有涇渭于中者。庶或不悖於兩行矣。噫別嫌明微之說。尤甚隱映。其將惹出邪議。眩惑聽聞乎。按五禮儀。有殿下爲外祖父母擧哀及服制之文。無府院君三字。蓋制禮之始。實有深意存焉。況服無降等之禮者哉。今者之擧。只按爲外祖之禮制也。非用府院君之禮也。以外孫君王。而遭外祖喪。則其所援例。不於淸風府院君之例而用何例乎。爾則特以惜鳥卵之意。姑不罪焉。○敎曰。惟予於大義所在。勉抑區區小恩。忍千古帝王所不忍之事。凡涉於貳尊。近於嫌疑之處。務從義勝恩之道。嗚呼予之是心也。良由粗讀古人之書。知循先王之義而然。每當中夜無寐。靜言思惟。隱慟之極。不覺興言明發也。嗚呼爲今日臣子。以寡人爲君。宜念寡人之心。皆當感予所秉之義。悶予所遭之地。其於此等事。非果悖於大義者。豈忍煩浼予耳。貽慽予心乎。噫雖以目下事言之。予之昨日之敎。實非任情直行。而況典禮所在乎。斯乃忍慟於大義。伸情於小恩也。奉朝賀生時。不爲府院君。固是大義。而奉朝賀死後。命用外祖禮。亦是大義而參私恩也。是豈忽於別嫌明微而然歟。昨日諫長之箚。意似出於無隱。言實激予至慟。不特不諒予本意而已。說去說來。無中生有。此予所以慨然於今日臣子之不能諒予心也。寧不寒心。政院知悉。
정조 2년 · 강
左承旨鄭民始。右副承旨徐有防聯疏自引徑出。賜批。
정조 2년 · 목
聯疏略曰。卽見大司諫柳義養箚本。則以奉朝賀喪成服時。臨弔傳敎之受書出頒。至有該房承旨譴罰之請。臣等竊不勝瞿然且惑之至。今者臺言。似或事狀未悉而然耶。抑或意見不同而然耶。司直之論。旣其峻發。臣等旣已書頒。則乃是該房。其何敢晏然在直乎。陳章徑出。亟削臣等之職。批以卿等之事。一何過歟卽速察職。
정조 2년 · 강
飭護喪中使及京畿監司。
정조 2년 · 목
敎曰。中使勸粥。依例爲之。襲斂及祭奠節次。護喪中使這這狀啓事分付。以昨日所聞見之。各司及內需司擧行。全不成樣。外方祭奠。亦不待令。紀綱所在。萬萬駭然。從當更爲廉問。隨現嚴處。以此另飭。又敎曰。京畿監司事。自昨日觀之。萬萬駭然。今日下敎之後。擧行亦復慢忽。從重推考。擧行營吏。令攸司科治。又敎曰。今覽護喪中使書啓禮葬等節。主家不爲祗受云。噫慰 慈宮之心。伸予之痛者 惟此事。而況典禮所在乎。若是相持。當受之禮。至於經日不爲。次知中使若善擧行。豈有此弊。今日內擧行形止。星火狀聞事。分付護喪中使及京畿監司處。
정조 2년 · 강
遞承旨鄭民始徐有防。尋復授。
정조 2년 · 목
敎曰。似欲一遞。左承旨鄭民始。右副承旨徐有防。今姑許遞。又敎曰。旣已曲循。前承旨鄭民始徐有防。復授前職。牌招察任。
정조 2년 · 강
命奉朝賀生時祿俸輸送。限三年仍給。
정조 2년 · 목
敎曰。奉朝賀生時。自所遭以後祿俸。連爲不受云。其令倉官。盡數輸送。雖於凡他大臣卒逝。有限三年仍給祿俸之例。況奉朝賀乎。亦令仍給。
정조 2년 · 목
予曰。諫長箚子。萬萬駭然。而卿等之被斥。尤爲不當矣。民始曰。臣等被斥。顧何足恤。而輕陳禮制。頗涉率爾矣。予曰。其中別嫌明微之說。非但貽慽予心。眩惑人心必矣。極其妄率矣。鎭衡曰。此句語。可謂大妄發矣。予曰。俄者備忘。已言之。而諫長之言。徒出於無隱之意。豈有深意。而此等之言。容易登諸章奏之間。可勝痛駭。民始曰。伏見箚批及備忘。則凡在臣隣。孰不感泣乎。予曰。卿旣被斥故。不得已爲一伸。旋遞復除矣。民始曰。不勝感惶矣。予曰。畿伯擧行。極爲駭然。非但昨日卒逝狀啓之遲滯。主家不受祭典云故。卽爲進排後。擧行形止馳啓事。朝已分付。而尙無消息。尤爲稽忽。鎭衡曰。連爲催促。而尙無狀啓矣。予曰。俄下備忘頒布乎。民始曰。業已頒布矣。
정조 2년 · 목
國榮曰。 惠慶宮哀遑之中。氣候若何。予曰。聞訃三日。哀毀轉甚。不撤哭泣。每於承候之時。苦辭請止。則哀痛之中。念予懇迫之狀。時或止哭。而暫時離側。則號哭如前。予之日夜焦憂。容有極哉。國榮曰。粟米飮連進。而粥飮一日幾次進服乎。予曰。粟米飮連爲勸進。而所進不多。粥飮亦頻頻勸進。而一日所進。亦不過數鍾子。若此則元氣漸有澌頓。之慮。尤切悶迫。國榮曰。殿下水剌所進幾何。予曰。悲擾之中。所食比前頓減。可悶。國榮曰。祭奠及禮葬進排。主家一倂不受故。各邑及京司進排官。方等待罔措云矣。予曰。以奉朝賀遺言不受云。隱卒之禮。何等重大。而豈可一味不受乎。其父之遺言。雖或難違。君命亦不重歟。今將更爲申飭於道臣矣。國榮曰。若申飭。則似不敢更事違越矣。予曰。初欲臨弔。以伸予情。兼慰 慈宮之心矣。有意而終未遂焉故。今將親製祭文。別遣中使。更爲致祭。以代親臨。卿意何如。國榮曰。聖敎誠好矣
정조 2년 · 강
大司諫柳義養避嫌乞遞。賜批。
정조 2년 · 목
避嫌略曰。再昨陳箚時。筵敎未及聞知。前例亦未審察。率爾箚陳。辭未達意。及承聖批。誨責截嚴。有非臣子所敢聞者。以此罪戾。何敢晏然於臺次乎。請命遞斥臣職。批以言出無隱。爾豈有他意而然哉。昨日下敎。亦不過使朝廷欲知此箇義理也。避辭太過。不可以此輕遞言官。勿辭亦勿退待。
정조 2년 · 강
命奉朝賀隱卒擧行形止報來。再明日致祭。明日成服奠爵。
정조 2년 · 목
敎曰。朝已下敎於護喪中使處。而官庀葬祭。主家之不受。雖以奉朝賀生時。有所言而然云。朝家隱卒之意若是慇懃。則奉朝賀有知。必當欲爲體予之意。一應擧行。令地方官。卽爲進排。更勿以不受之意牒報。擧行形止報來事。星火分付。又敎曰。再明日當遣內侍致祭。明日成服奠爵護。喪中使爲之。
정조 2년 · 목
予曰。俄者申飭備忘。已爲分付乎。民始曰。業已分付矣。予曰。今此致奠禮葬等事。特是朝家隱卒之禮。予之若是慇懃者。一以慰慈宮之心。一以伸私恩之意。奉朝賀若有知。必感予至意。主家之一向不受。頗涉過矣。民始曰。稱以遺言。一倂不受云矣。予曰。見中使書啓。則以遺言不受云矣。民始曰。俄伏見柳義養避嫌批答。則恩言曠絶。莫不欽歎矣。予曰。臺言旣出於無隱。則予何必深究其言乎。昨日下敎。特示義理之如此而已。不必介懷矣。民始曰。聖念不勝欽仰矣。予曰。山林何日登途云乎。民始曰。初七日登途云矣。予曰。然則旬前可入來乎民始曰。似然矣。
정조 2년 · 강
王大妃殿進御二錢重人蔘粟米飮。調竹瀝薑汁一貼煎入。 惠慶宮進服蔘橘茶一貼。命煎入。三錢重人蔘粟米飮一貼煎入。榻敎也。
정조 2년 · 목
國榮曰。 惠慶宮氣候。夜間若何。予曰。哀毀之中。氣度不能旋斡。膈塞之症。時時發作。尤切焦悶矣。國榮曰。議定降氣之劑好矣。予曰。卽見戶曹草記。則奉朝賀祿俸。主家亦不受云。尤涉怪訝矣。民始曰。生時旣不受故。死後似不敢遽受矣。予曰。明日遣中使致祭時。祭物若令外邑備待。則爲弊似不少。何以則爲好耶。民始曰。非但爲弊。旣未得預爲分付。則似有未及之慮矣。予曰。然則自內司備送好矣。民始曰。此甚便好矣。予曰。明日致祭時祭物。自內司備送。執事以今日祭官仍用事分付。畿營撥馬知委。事注書出去分付。予曰。儒賢入來。則當住何處云乎。民始曰。當留於車洞其侄子家云矣。
정조 2년 · 강
命奉朝賀家禮葬祗受形止狀聞。致祭祭物。令內需司措備。
정조 2년 · 목
敎曰。以護喪中使狀啓觀之。主家禮葬。尙不祗受云。若是相持。無幾於慢命。以此分付地方官及中使處。傳于主家。祗受形止。使卽狀聞事。分付京畿監司處。又敎曰。民弊不可不顧。奉朝賀家。明日遣內侍致祭。祭物旣令內需司措備。諸執事以今日塡差人擧行事。卽爲分付。又敎曰。輸送之際。必當侵夜。內需司祭物齎去官吏。今日夜巡。勿爲執捉事分付。
정조 2년 · 강
命奉朝賀祿俸。更令輸送。
정조 2년 · 목
戶曹。以奉朝賀祿俸。本家不受啓。敎以俄於禮葬祗受事。旣有云云之敎。主家義不當更事固辭。後不敢以不爲祗受之意。傳于主家。更令倉官輸送。祗受後形止草記。
정조 2년 · 강
拿處蔚珍前縣令沈樂洙。推江原監司李亨逵。
정조 2년 · 목
江原監司李亨逵。以蔚珍縣罪人逃躱時。該縣令。請令該府拿處馳啓。敎以道臣推考。
정조 2년 · 강
命罪人朴★(王+善)待結案。金希天依前擧行。
정조 2년 · 목
刑曹啓言。僞造御寶罪人朴★(王+善)待結案。金希天請依前稟擧行。允之。
정조 2년 · 강
遣承旨。詣受香所奉審摘奸。
정조 2년 · 목
答以雖罔極荒迷之中。大殿强勸故。米飮及粟米飮。頻頻進服。一縷尙支。冥頑甚矣。水剌則何忍進乎。今覽達辭。尤切崩迫而已。
정조 2년 · 목
國榮曰。 惠慶宮哀毀之餘。氣候何如。予曰。屢日哭泣之餘。元氣大陷。精神不得收拾。焦迫何言。國榮曰。粥飮之屬。連爲進服乎。予曰。時時進服。而有嘔氣。不得多進矣。國榮曰。膈塞之候何如。予曰。蔘橘茶進服之後。少有減勢。而尙未快解矣。蔘橘茶姑爲進服無妨乎。國榮曰。臣意則不如粟米飮矣。予曰。各司褒貶。幾何爲之乎。國榮曰。連値齋日尙無開坐處云矣。予曰。然則十五日前。似難了當矣。國榮曰然矣。予曰。此與外方褒貶有異。雖有闕司。亦何妨耶。國榮曰。屬司若不褒貶。則該曹不得磨勘。是可悶矣。予曰。山林何日入城云乎。國榮曰。初十日入城云矣。予曰。連値紛擾。歲抄尙未下矣。仍命吏兵曹。歲抄持入。吏曹點下。敍用二十七人。蕩滌三人。減等七人。給牒七人。兵曹點下。敍用四人。給牒五人。減等三人。
정조 2년 · 강
命歲抄點下者。依例捧傳旨。
정조 2년 · 목
敎曰。歲抄點下者。下吏兵曹。依例捧傳旨事分付。
정조 2년 · 목
答以罔極情事。與他有異。而頑命之至今扶支。專爲大殿憂慮之懇切。不忍違勸進之聖意。雖米飮連爲進服。而水剌則何可進乎。屢次如是。甚爲不安。勿復强勸也。
정조 2년 · 목
國榮曰。 惠慶宮氣候。夜來何如。予曰。與昨一樣。而氣滯之症。尙未向差故。米飮之屬。雖欲强進。而不得順下。焦悶。國榮曰。臣等連以水剌復常之意達辭。而尙未蒙許。不勝憂悶。予曰。予亦從傍仰勸。而尙不回聽。尤爲悶切矣。國榮曰。昨夜之雪。適値司寒祭之日。亦非偶然矣。予曰。臘前之白。每驗嗣歲之豐歉故。一寒一燠。未嘗不關心。今見大雪。甚可喜也。
정조 2년 · 목
敎曰。今覽中使書啓。主家尙不祗受云。當初之有難遽然祗受。無怪其如此。而至於飭敎之下。又復苦辭。揆以事理。極甚不可。況有慢命之罪乎。此時。民邑之等待有弊。猶是餘事。使奉命之人。其將虛往虛來乎。義不敢更加引讓。如是之後。若復不受而不傳。則當該中使。當嚴加處分。以此意傳于主家。祗受形止。卽爲狀聞。更勿以不受之意登聞事。亦爲分付
정조 3년 · 강
惠慶宮進服二錢重仁蔘粟米飮命煎入。榻敎也。
정조 3년 · 강
御仁政殿行春到記。仍召見下直守令。殿講試官考官。鄭存謙金鍾正金熤吳載紹沈豊之李儒慶。製述官讀券官徐命善李徵之李衍祥。對讀官林鼎遠柳戇鄭志儉南鶴聞。
정조 3년 · 목
具翼善冠袞龍袍。乘輿出仁和門。詣殿內陞座。試官以下入庭。行禮訖。○以氣爲策題。○予曰。掌樂院提調金用謙入侍。予曰。卿以雅樂修整事。向已出擧條。而今番在庭軒架。位次排設。極爲雜亂無序。何也。用謙曰。節日製親臨。今番初行。故自下擧行。似未及諳例而然也。予曰。今番則乃親臨試士。非比節製例也。春塘臺殿座時用樂。而法殿殿座時不用樂。事甚斑駁。故年前已爲釐正矣。卿或未及聞知耶。都承旨洪國榮曰。樂院想未及知而然也。予曰。協律郞誰也。右承旨徐有防出問後還曰。掌樂主簿趙德洵云矣。殿座之時。掌樂正例當待令。而不爲待令。極爲駭然矣。予曰。爲先馱去。予謂用謙曰。樂院事。卿旣總察。則凡諸擧行等節。各別申飭。俾有實效可也。予曰。咫尺殿庭。雜人甚多。而禁喧郞廳。一不禁戢。極爲駭然。命善曰。禁喧郞廳事。誠駭然矣。予曰。儒賢入來乎。如已入來。　皇壇大門外從便留待事傳諭。予降座乘輿出仁政門。詣 大報壇。至大門外。降輿入就板位行禮。仍陞壇上奉審。予曰。儒賢隨入奉審事傳諭。祭酒宋德相承命陪從。予還出大門外。乘輿入齋室。予曰。同副承旨與儒賢入侍。予曰。今日展拜。與卿同來。心甚欣慰。而風泉之感益倍矣。　肅廟甲申年。始建 皇壇。而先正未及見焉。卿今來見。尤切感懷矣。德相曰。臣曾以懲討事有所仰達。旣承從當下敎之敎。而尙無處分。下情不勝抑欝矣。予曰。後日筵席。從容更陳似好矣。德相曰。區區之誠。必以得請爲期。故敢達矣。予曰。今日適設到記科。而近來科制欲一變通。尙此未果。故每不免因循舊例。可悶。德相曰。伏聞今日有試士之擧云。臣有所懷。故敢仰達矣。予謂下直守令曰。爾等下去。必須勉㫋。無負朝家差遣之意。予仍降座乘輿。由仁和門還內。
정조 3년 · 강
命宣武祠及南漢顯節祀江華忠烈祠。遣官致祭。
정조 3년 · 목
祭酒宋德相啓言。新春展謁 皇壇。甚盛擧也。臣適隨後奉審。不勝感懷矣。如南漢之顯節祠。江華之忠烈祠。京裏之宣武祠。列朝雖有 賜祭之擧。而聖明御極之後。尙未爲言。臣意則幷命賜祭。以寓風泉之感好矣。敎以。頃自初筵。已多建白。因卿謙把之言。尙無出擧條領示者矣。至於此事。事係登時擧行者。以卿所奏。出擧條指委可也。○敎曰。今因展拜儒賢有所建白者。已命出擧條擧行爲答矣。宣武祠及南漢顯節祠江華忠烈祠。遣官致祭。令該曹劃卽考例施行。
정조 3년 · 강
命中朝人子孫。北關胡氏子孫調用。
정조 3년 · 목
祭酒宋德相啓言。　皇朝遺臣子孫歸我國者。其意蓋以 皇朝旣亡之後。惟我國可以依歸也。而如兩李都督及康世爵。俱有大功於本朝。其子孫宜可奬拔。且北關胡氏。謂是胡五峯子孫。而亦歸我朝者也。　先朝曾有武職調用之事。而其後罷散不復。其中亦有儒業者。而未蒙奬拔之澤。敢達矣。敎以。卿之因言端敷奏者。意甚好矣。然卿於末稍結語。不請令該曹收用。固知卿意之出於撝謙。予以卿畀世道之責。則何過執之至於此甚乎。此亦尤增歉愧處也。本事則當申飭吏兵曹。量才收用矣。○敎曰。儒賢已有敷奏者。大抵朝家收錄勳蔭。亦是聳勸之政。則況玆事乎。擧條方欲啓下。而先令以此意分付兩銓。中朝人子孫北關胡氏子孫可合收用者。着意搜訪相當職調用。
정조 3년 · 강
命在外儒臣敦召。
정조 3년 · 목
祭酒宋德相啓言。向筵在外儒臣招延之意。有所仰達。而尙未承敦召下敎。誠不勝抑鬱矣。今在旌招之列者。皆林下宿德。若至誠招來。豈無幡然之道乎。伏望深留聖意焉。敎以。其間果因滾撓。未及敦召矣。卿言如此。方命敦諭矣。
정조 3년 · 강
諭經筵官兪彥鏶金亮行。
정조 3년 · 목
敎曰。予之前後敦召者。凡幾遭矣。戔帛之禮未摯。緇衣之誠未篤。莫回遐遯之志。難致彙征之美。每切歉愧于中。何幸一老先到。啓沃予寡躬。羽儀予朝廷。昕夕開筵。討論經書。欣然如有所得。此政群賢共貞。蒸髦咸造之時也。非但予心之思想益切。而必欲致之。儒賢之申請旁招者。亦出誠心。噫。諸君苟欲幼學而壯行。則更待何時哉。于于而來。濟濟而登。賁飾治化。矜式卿士。使斯世有於變之休。則是所謂臣主俱榮者也。爾等何不念其及此乎。春煦漸長。講筵方開。庸敷心腹之辭。冀副虛佇之望。爾等須卽造朝。莫負至意。仍敎曰。此敦諭。遣史官。傳諭于在外諸儒臣處。
정조 3년 · 목
祭酒宋德相啓言。今之科擧之弊。可勝言哉。聖敎每以猝變爲難。而臣意則以爲變之似無難。若不矯革。則不過以弊救弊。今若使鄕里則以鄕貢法貢士。京里則以薦選法初試。以赴省試。其外則勿令赴擧。其外未赴擧之士。亦當讀書。庶有培植之效。以四維激勸士子。以一公勉飭有司。正本之道。尤有望於聖志之奮勵矣。敎以。今日適遇試士。卿言及此。與日前講說有異。所當書出擧條。飭勉考試之人。兼令賢關指委。使士子各知主司所以取舍之意。
정조 3년 · 목
敎曰。典樂之擧行。亦極駭然。而實典樂亦不待令云。令攸司科治。
정조 3년 · 강
重推禮曹判書金鍾正。掌樂提調金用謙。
정조 3년 · 목
右副承旨李義弼啓言。法殿及春塘臺親臨試士。事體與殿試無異。故昨年夏。依殿試例設庭懸。且有替奏樂。故一體擧行之意。有所分付矣。今日殿座時。該曹不爲磨鍊。該院不爲待令。事極駭然。該曹該院堂上。請幷從重推考。敎以。一幷爲先從重推考。
정조 3년 · 목
敎曰。觀光擧子。今夜弛禁事分付。
정조 3년 · 목
予曰。諸試官各別詳細考覽。俾無實才遺失之歎可也。予曰。試券今爲畢捧乎。承旨徐有防曰。今爲畢捧。而有一儒生姑未呈券矣。予曰。其試券幾何書之乎。有防曰。幾爲盡書矣。讀券官徐命善曰。夜色方深。過限已久。待其畢捧。則太爲遲滯。掩帳似好矣。予曰。聞其試券幾盡書之云。今卽掩帳。有所可矜。待其呈券後掩帳可也。予曰。居首李魯春誰也。命善曰。似是李魯述之族矣。予曰。其文可謂實才矣。命善曰。然矣。予曰。之次李鼎基諸人。亦皆何如。對讀官林鼎遠等曰。皆有文名之士矣。予曰。白文中或有不書皮封者。或有初不納券者。士習極爲駭然。大司成各別査覈。使之自首可也。○敎曰。講居首文光瑞。製述居首李魯春。幷直赴殿試。講之次白光彥李信默鄭潽。製述之次李鼎基等。幷直赴會試。講粗以上。製述次上人。依昨年例施賞事。捧傳旨。
정조 3년 · 강
惠慶宮進服二錢重人蔘粟米飮。命煎入。榻敎也。
정조 3년 · 강
召見承旨洪國榮于誠正閣。
정조 3년 · 목
予曰。昨日儒生幾皆成篇。而壯元則善作。誠可嘉矣。國榮曰。近來科儒。比前大勝矣。予曰。近來講經之善誦甚鮮矣。國榮曰。善講者已盡登科而然矣。予曰。講居首及製述次上以上。待令。
정조 3년 · 강
召見輪對官及入格儒生于熙政堂。
정조 3년 · 목
予謂入格儒生文光瑞曰。殿講應講。凡爲幾次乎。光瑞曰。數次矣。予謂李魯春曰。爾爲誰之近族乎。魯春曰。李秉模十一寸侄矣。予曰。爾之對策。能於促刻場中如是善作。且其所對中。文辭意旨俱爲詳明。必於理氣心性之說。有不昧昧然矣。尤可尙也。毋以一第爲足。益加勉㫋。
정조 3년 · 강
召見承旨鄭民始于誠正閣。
정조 3년 · 목
予曰。昨日入格試券持入。予曰。今番製述。非但入格者皆能善作。呈券者亦能成篇。誠可嘉矣。民始曰。促刻場中。皆能成篇。誠可謂實才矣。予曰。策問逐條。儒生難對乎。民始曰。近來逐條。儒生甚難之云矣。予曰。向來科弊。不可勝言。今則比前少勝耶。民始曰。近來則不文者不敢赴擧之計云矣。予曰。右相疏批何如。民始曰。實是優批矣。予曰。終不可勉出耶。民始曰。其在處義。似難出脚矣。
정조 3년 · 강
召見刑曹判書鄭好仁于誠正閣。
정조 3년 · 목
予曰。朴敏行等罪人供辭何如。好仁曰。前後罪犯。終不直招。全然歸之恒泰兩賊矣。予曰。以恒泰之已物故。而全然歸之者。尤爲無狀矣。好仁曰。泰淵之前後乾沒之數。爲三萬餘兩云矣。予曰。朴敏行之前後犯贜。爲幾何云耶。好仁曰。渠之所供。不過數千兩云矣。予曰。朴敏行安命鉉。則自乙未年至今番鑄役。而終始稔知者。究厥罪犯。極爲無據矣。好仁曰。連爲嚴問。而半吐半吞。終不直招矣。予曰。在囚人等。一味刑訊。不無徑斃之慮。已加刑者。待辜限更爲加刑。而卿與諸堂各別詳審。數日間更爲開座。而善爲盤問。期於得情可也。
정조 3년 · 강
召見承旨沈念祖于誠正閣。
정조 3년 · 목
予曰。各司草記。承旨廳坐而受之乎。念祖曰。然矣。予曰。政院院規。近甚解弛云。誠可駭然矣。承旨今方新入。絕勿以循常取便爲事。着實勤勵。修擧古規。俾無踵前之弊可也。
정조 3년 · 강
右議政鄭弘淳。從縣道上疏自列。賜批。
정조 3년 · 목
疏略曰。居家不嚴。自取苞苴之謗。行已無素。終陷贜汚之目。加以處義之際。旣未能深量。陳箚之時。亦未及細檢。憲疏規切。尤增愧汗。蹙伏多日。顒俟重勘。恩命之下。蠢動無路。虛帶職名。競懼深切。下臣司敗。亟施當律。批以。於卿所遭。旣爲㦖之。又爲曰惜之。所以悶之者。悶曰情踪也。所以惜之者。惜曰職名也。日昨傳敎。有所敷敎者。卿已想見於朝紙。予不更誥。大抵大臣輕則朝廷輕。朝廷輕則主威亦輕。此乃相維共制。其勢自有不得不急者矣。是以。予之罪言官者。非忽於伏馬鳥卵之戒也。反爲言官。而竊恐所言未免見輕於聽聞。仍又思之。國之所以爲國。四維爲重。況大臣去就乎。予於卿之敦迫勉出。實不知何以爲辭也。然大官進退。實關治道。有難以此許副。卿其念予此意。勿復控辭。卽起入城。繼我面諭事傳諭。
정조 3년 · 강
慶尙監司李在簡上疏自引。仍乞遞。賜批。
정조 3년 · 목
疏略曰。伏見擧條下者。以統帥稟處事。致有問備之命。不勝瞿然。臣之無似。言不見重。一邊將等第。見格不施。臣之疲軟。雖不足言。實恐同議之法。由臣而壞。見聞孤陋。識慮淺短。遣辭之際。自陷於疏率之科。至於考績之法。何等致愼。而不能嚴明。累被例推。大賑已始。民憂漸殷。不能事事之狀。於是乎已著。則何敢爲因冒之計乎。亟命鐫改臣藩任。批以。筵敎相奏。俱出無隱。卿其勿辭欽哉。
정조 3년 · 강
執義兪彥鏶。從縣道上疏。乞遞本兼諸職。賜批。
정조 3년 · 목
疏略曰。臣之虛帶臺銜。四歲于玆矣。屢控血懇。未蒙矜允。反紆隆旨。徒辱王人。乃者我聖上特設經筵之官。爰及在野之臣。而如臣無似。混廁於其間。臣始聞驚惑。繼以惶恧。至於國子司業之任。蓋所以待夫宿德之士者。而特以臣名係選籍。故銓注謬擧。有若循序例差者然。是豈量能授官之意哉。其欲冒昩趨命。則迷滯難回。縮伏俟罪。則逋慢深甚。區區至願。惟在於本兼諸職幷蒙鐫改。批以。因筵臣之奏。而經筵官使之啓下。此乃循舊章也。於爾有何苦辭之端哉。方今歲鑰已改。晝日漸永。開筵討論。正合其時。爾其庶幾幡然。予日望之。爾其念此。卽起上來。以副區區之望。他餘俱在昨日敦諭中。爾可幷領予意。
정조 3년 · 강
命儒臣兪彥鏶疏批。右相疏批。幷令史官傳諭。右相處仍傳命召。
정조 3년 · 강
應敎沈豊之上疏乞郡。批下該曹稟處。
정조 3년 · 강
命鑄錢監蕫官朴敏行辜限加刑。鑄所下吏另加嚴刑。
정조 3년 · 목
刑曹以鑄錢監蕫官幻弄公貨罪啓。敎以。本事論其事則至汚穢。不欲屑屑汚口者。語其犯則大贜盜。亦不可沁沁緘口者。則自上決不容拈出何語。執出何證。反復發問。期於輸情。若其錙銖之幻弄。記籍之攛那。偸竊之委折等事。所當問者。殆難勝言。惟在掌刑之臣出意見。或刑或杖。窮覈得實者。姑不明白判付。依此知悉。已問各人段。更取招。未問各人段。刻期發捕。劃卽捧供。大抵渠輩雖有罔赦之罪。朝廷若無恒泰等賊。則渠輩之肆胷臆。安得以至此哉。到今兩賊先已物故。有難追施贜律。此固痛駭。於渠輩尙何足言哉。各人等一味刑訊。幷至徑斃。殊非審恤之意。已刑之類。待辜限加刑。且已前前事。猶不足論。而今番鑄役之際。監官色吏之徘徊顧望。不悛舊習者。尤極頑惡。朴敏行段。已是百罪俱發。而又如近日鑄所下吏中。亦有至今符同者。究厥罪狀。與敏行將無同也。朴敏行及諸漢段。另加嚴刑。以正國法。
정조 3년 · 강
命各軍門貢米預買捧現告。
정조 3년 · 목
備局以各軍門貢米預買年條區別啓。敎以。御營廳則以米儲不足。有前御將具善復旣已筵白擧行。此與故犯有異。宜置不罪之科。而至若總戎廳。則所犯雖有多小。多者烏可無罪乎。以罷職捧現告。守禦廳可謂萬萬駭然。雖謂之流來謬例。何不如具善復之提奏乎。又或托以昨年純錢之致。而今年旣有可捧之米。則胡爲乎十月十二月兩朔之間。預買七年之貢米乎。以此以彼。有難容貸。亦以削職捧現告。
정조 3년 · 강
王大妃殿進御二錢重人蔘粟米飮。命今姑停止。
정조 3년 · 강
惠慶宮進服二錢重人蔘粟米飮。命一貼煎入。
정조 3년 · 목
予曰。守總兩營之貢米預買者。其數夥然。而至於守禦廳之預買於七年之前者。尤極駭然。國榮曰。雖曰謬例。豈可免罪罰乎。予曰。御營廳。則以儲置不足筵白擧行。而守禦使。何不如御將之提奏乎。國榮曰。兩朔之間。預買七年之貢米者。萬萬駭然矣。
정조 3년 · 강
御春塘臺。行試射。
정조 3년 · 목
自內詣春塘臺陞座。予曰。今日試射。便是內試。故無試官。知申考試可也。承旨洪國榮。參試則以宣傳官爲之乎。予曰。唯。予曰。守禦使承牌與否知入。予曰。守禦使徐命膺。更爲牌招。予曰。守禦使如是違牌。有何情勢而然乎。國榮曰。若有飭敎。當承牌矣。敎曰。受符體重。豈可一任其違召。守禦使徐命膺從重推考。更爲牌招察任。予曰。守禦使入侍。予曰。授卿此任。予意有在。盡心本廳蘇弊之道可也。命膺曰。素昧幹事。且無才能。無望稱塞。只切惶悚矣。予命傳諭書密符。
정조 3년 · 강
以徐命膺爲守禦使。備薦也。
정조 3년 · 강
命右議政命召。更令史官傳授。
정조 3년 · 강
命守禦使徐命膺卽爲牌招。榻敎也。
정조 3년 · 강
命文臣殿講處所。以宣政殿爲之。榻敎也。
정조 3년 · 강
戶曹參判宋德相疏辭籌司之職。賜批。
정조 3년 · 목
疏略曰。其學則空疏。其才則蔑劣。厚竊虛名。寵擢踰分。今此籌司之命。又何爲而至也。參聞軍國。與論機密。其責至重。其任至要。如臣無似。非可擬議於其間者也。且大臣援引兩先正舊例以達。比擬非倫。證喩失宜。尤不敢當也。君臣之間。貴相知心。卽 孝宗聖祖責勉於先臣者也。今日殿下之不諒臣心至此。此臣之不得不仰憾於慈覆之天也。伏乞亟收備局新命。批以。籌司之職。卿家有已事。朝廷亦有已例。是豈卿私自巽讓者也。如卿宿德。幸致于朝。則協贊之事。彌綸之責。卽卿自任。而實予期望者。至於見職。猶屬委畀中細務謾任也。所辭宜不允也。卿其勿辭行公。仍命遣史官傳諭。
정조 3년 · 목
因宿衛所中日草記。敎以。日勢已晚。今日中日安徐。
정조 3년 · 강
命時囚李義存分揀。
정조 3년 · 목
義禁府啓言。兵曹佐郞李義存殿座時不卽待令。請刑推得情。敎以。分揀放送。
정조 3년 · 목
予曰。鄭東藎之定配。議處何如。國榮曰。當初濫殺。旣是因營題擧行。則定配似過矣。予曰。當初報營非矣。國榮曰。此則聖敎誠然矣。予曰。今番殿講擧案。合爲三十五人。似有侵暮之慮耶。國榮曰。似不至侵暮矣。予曰。守令有闕乎。國榮曰。醴泉卽賑色云。從速差出似好矣。
정조 3년 · 강
御宣政殿。行文臣殿講。考官金相喆蔡濟恭徐浩修。參考官柳戇吳載紹金思穆林蓍喆。
정조 3년 · 목
具翼善冠袞龍袍陞座。命呼名講官以次進。予曰。侍衛及應講人互爲食代。予曰。殿講純通人。當以製述比較。懸題板及陪入書吏入之。應製人其令入庭。命懸題。予曰。試券皆已捧之乎。承旨徐有防曰。已捧矣。命尙喆等進前考券。
정조 3년 · 강
注書朴思默。以工曹參議金亮行附奏啓。
정조 3년 · 목
書啓以爲。臣奉聖敎。傳諭于驪州工曹參議金亮行所住處。則以爲。臣於前月。復膺職名。卽者近侍之臣傳宣聖諭。十行絲綸。下寧懇至。惟是素患痰癖之症。日甚一日。雖庭戶之間。無以自力運動。以此証形。其何以强起登程乎。猥辱恩諭。末由承膺。更當以一疏申徹肝膈之懇云矣。
정조 3년 · 강
有政。吏曹判書鄭尙淳進。
정조 3년 · 목
以南鶴聞爲副校理。洪樂純爲左參贊。李徽之爲弘文提學。沈豊之爲醴泉郡守。
정조 3년 · 강
命殿講純通比較製述居首副司果韓用龜。貂皮笠耳掩一部賜給。
정조 3년 · 강
命醴泉郡守當日辭朝。
정조 3년 · 목
敎曰。賑邑守令。不容暫曠。醴泉郡守待下批。其令當日辭朝。給馬下送。
정조 3년 · 강
推副校理李泰永。禮曹判書李衍祥。
정조 3년 · 목
承旨柳義養啓言。副校理李泰永。於命官發問文義之際。謂以非所當問者。旣涉如何。而笑語相雜。亦失筵體。請推考警責。從之。○承旨徐有防啓言。殿講事體自別。而册名懸錄。不善修整。多有臨講誤錯之弊。禮曹堂上請推考警責。從之。
정조 3년 · 강
配權栻于扶餘縣。鄭東藎于鎭川縣。
정조 3년 · 목
義禁府啓言。時囚罪人權栻扶餘縣定配。鄭東藎鎭川縣定配。請依例押送配所。允之。
정조 3년 · 목
敎曰。旣已先罷。同罪之人。亦皆放送。以戶曹郞廳監察事。時囚中人。一體放送。
정조 3년 · 강
遣承旨。詣　宗廟　景慕宮奉審摘奸。
정조 3년 · 목
敎曰。禮房承旨馳詣　宗廟　景慕宮奉審後。祭物祭器祭井看審。諸執事進排官摘奸以來。
정조 3년 · 목
予曰。昨日殿講文臣。幾皆能讀。頗有勸奬之效而然耶。國榮曰。殿講連爲設行。故果有實效矣。予曰。刑曹罪人。何以處決則好耶。國榮曰。鑄錢作奸之類。罪固罔赦。而丙申以前。則便同令前。不必深究。而至於今番犯罪者。則從重勘律似宜矣。予曰。卿言是也。國榮曰。藥房提調以鑄錢事。有所引嫌。而不爲仕進。申飭行公似好矣。予曰。將欲下敎矣。
정조 3년 · 강
諭右議政鄭弘淳。
정조 3년 · 목
敎曰。予意旣罄於日前卿疏之批。卿默諒予言外之旨。旨外之言乎。又使予爲說於卿。其言無以過此也。卿之情地。縱或曰難安。而予之至意。自以爲不淺。則卿胡不思及於勉膺之道乎。且念卿雖欲決去就。以伸廉隅。不必處在荒郊寂寞之濱。不與世相接。然後方可謂得中之處義也。予則以爲卿之此擧。恐不免失宜之歸矣。玆遣史官。諭予悃愊之言。仍傳命召。卿其卽日入城。莫負予區區之望。敦諭于右議政。
정조 3년 · 강
戶曹參判宋德相疏辭籌司醫監之任。賜批。
정조 3년 · 목
疏略曰。噫。臣實不才。國人之所共知。使之談經義。則憎不辨句讀。與之論治道。則茫不識頭緖。前授經筵之官。已駭聽聞之甚矣。今此籌司之命。尤何等職務。而乃敢黽勉因循。終至臭敗乎。疏成後醫監新命。又下於千萬慮外。臣於此惝怳愕眙。益不知攸處。前後誤恩。一至於此。臣誠惶無地。願垂矜諒。批以。卿於見帶兩銜。奈之何旣辭又辭。殆若不解則不已者然哉。予聞過猶不及。以卿宿德。此義理已必裁酌于中。然則辭受之際。不當過辭而過辭者。得無近於猶不及之嫌乎。予不多誥。冀卿之擇期也。且念卿以出入經筵。啓沃開發爲已任。而因卿辭官。召對之命。未免旣降而旋寢。此又卿庶可憣然改圖之一段也。卿其勿復控辭。卽起行公。是予之望也。仍命遣史官傳諭于儒賢處。
정조 3년 · 강
改差宣陵參奉李匡呂。
정조 3년 · 목
匡呂以身病呈狀。吏曹啓請改差也。
정조 3년 · 강
命殿講不通禁推人分揀。
정조 3년 · 목
敎曰。飭已施矣。殿講不通禁推諸人。一倂分揀。
정조 3년 · 강
右議政鄭弘淳上疏自引。仍乞遞。賜批。
정조 3년 · 목
疏略曰。臣厚蒙不潔之名。滓穢具瞻之位。一日在職。給朝廷一日之羞。二日在職。貽朝廷二日之羞。況敢抗顏束帶。重入脩門也哉。重以孼由己作。而臺臣至於被罪。恧蹙之情。尤倍於前。方今聖志舊勵。百度惟貞。而緣臣一人之故。鼎席之不備。至於此久。伏乞先遞臣職名。批以。俄於敦諭之旨。略布予慇懃之意矣。卿章踵到。巽讓愈摯。卿胡一味邁邁。不念改圖乎。卿無庸辭。卽起上來入城仍命遣史官傳諭。
정조 3년 · 강
重推藥房提調具允鈺。
정조 3년 · 목
敎曰。昨日問安。不爲進參。近日嘗膳。亦不仕進。豈可以不當引之鑄錢事爲引乎。事之未安。莫此爲甚。藥房提調具允鈺從重推考。卽爲牌招察任。
정조 3년 · 강
命罪人朴敏行。安命鉉重勘後發配。其餘放送。
정조 3년 · 목
敎曰。前判付矣。丙申以前符同作奸之類。則罪固罔赦。而無是恒泰。豈有此漢等乎。朝家於諸凡等事。屬之昧爽。每置勿問之科。元犯已物故。此漢等已不可獨弛重典。今番推覈之意。亦不過盤問其來歷。而申以前鑄所干連諸囚。一倂放送。今番鑄錢監官朴敏行。下吏安命鉉。皆自已前鑄役。至于今番鑄役。而或首尾作奸。或終始稔知者。眞所謂令後之故犯也。此兩漢從重勘律。待錢簿勘後發配。其餘在囚各人。何必窮治。傡從曠蕩之典。一幷分揀放送。
정조 3년 · 강
命刑曹判付旣諭。決折諸囚。皆令今夜內放送
정조 3년 · 강
命石首魚封進官拿處。
정조 3년 · 목
奉常寺啓言。京畿奉進薦新黃石魚訥魚來到故看品。則訥魚細小。黃石首魚臭傷。不合薦進。故不得已退封。道臣推考。該封官請罷黜。允之。敎以。封進官拿處。
정조 3년 · 강
惠慶宮進服二錢重人蔘粟米飮。一貼煎入。搨敎也。
정조 3년 · 강
御映花堂。行宣傳官別軍職試射。
정조 3년 · 목
自內詣春塘臺映花堂陞座。敎曰。宣傳官別軍職春等試射。此後無可爲之日。故今日爲之矣。承旨洪國榮曰。今日風勢不好。射員似不能善射矣。予命試射。予曰。右相處傳諭史官入來乎。國榮曰。姑未入來矣。予曰。風勢如此。渡江似難矣。承旨鄭民始曰。然矣。予曰。守禦使上疏何如。民始曰。其引義似過矣。予曰。今春欲往 寧陵。而當此災年。民弊可悶矣。國榮曰。今年異於他年。事宜幸行矣。民始曰。蠲減民役。則似無爲弊之端矣。予曰。更當商量而爲之矣。予命諸臣少退。試射曅。還入進伏。予曰。今日之風射員皆不能善射。而朴基豊能中二十四矢。誠難矣。國榮曰。可謂善射矣。
정조 3년 · 목
敎曰。今夜弛禁事。分付巡邏營。雖城外弛禁事。亦爲分付。
정조 3년 · 목
予曰。昨日刑曹罪人之處決何如國榮曰處分誠至當矣。予曰。右相終無變動之意。史官之逐日來往。亦甚可悶矣。國榮曰。昨日敦諭與批旨。雖極懇惻。而在其處義。似難轉動矣。予曰。儒賢之辭巽。豈不過當乎。國榮曰。雖有先正已例。似不可遽然承命矣。予曰。今日次對。何不來會云乎。國榮曰。別無時急公事云矣。
정조 3년 · 강
推事變假注書朴師默。
정조 3년 · 목
政院以師默狀啓違式着署。啓請推考也。
정조 3년 · 강
御仁政殿。行朝參。
정조 3년 · 목
具翼善冠袞龍袍。乘輿出仁化門。詣仁政殿。降輿陞座。領議政金尙喆等曰。歲初臨門。親行朝參。我聖上闢四門達四聰之盛意。孰不欽仰。臣等職在三事之列。無以仰副殿下好問察邇之言甚好。以此意知委。予曰。右相之過執處義。尙今引入。誠可悶矣。尙喆曰。右相所遭旣如此。自上雖加敦迫。在其情勢。似難遽出矣。領敦寧鄭存謙曰。聞其情病。則無出脚之望矣。左議政徐命善曰。以嚴召之一向違逋。極爲惶悚。予曰。卿等之言。旣皆如此。一向敦迫。亦非敬大臣之道。不可不今姑許免。以安其心矣。尙喆曰。　先朝諫官。有一日十二啓者。當時傳以爲美事。今日臺臣所論。至於十七啓之多。誠爲稀罕。臣等之心。切不勝欣賀矣。予曰。臺啓之若是勤渠。可謂近來初有。誠甚嘉尙矣。仍降座陞輿。由仁化門還內。
정조 3년 · 강
飭各道漕船稽滯之弊。
정조 3년 · 목
戶曹判書金華鎭啓言。漕轉事目今已領下。各道各邑固當着意奉行。而其中漕般。俱有領運差員。裝發故船漢輩作奸逋欠。況水故敗之患。比比有之事。極痛駭。今年則舡運各邑。預先整待舡隻。守令躬往浦邊。檢飭裝載。使監捧實監色領運趁限來納事。各別嚴飭至若作錢木布。此乃陸運。尤無可以稽滯之端。而近來外邑慢忽成習。奸弊多端。挪移防換。專事延拖。今年若復有如前稽納之邑。則該邑守令。隨現論罪之意。請一體嚴飭。從之。
정조 3년 · 강
命朴敏行安命鉉等保放。
정조 3년 · 목
刑曹判書鄭好仁啓言。朴敏行安命鉉等。錢簿磨勘後可以發配。而敏行等方今在囚。磨勘何以爲之。敎以。姑爲保放。使之磨勘。
정조 3년 · 강
命廣興倉弊瘼。令該曹稟處。
정조 3년 · 목
禮賓奉事金基良啓言。廣興倉事。雖非臣職掌。竊有區區之見。敢此仰達矣。每當春漕來泊之時。員役任自發賣。換納劣米。其弊不些。窮民終歲勤勞。舂納惟勤之意。果安在哉。此則捧納時堂郞着意看檢。則庶可釐弊矣。至於領祿時。其弊尤不可形言。蓋本倉員役及軍職廳書員輩。爛熳符同。無論軍職之在京在鄕。前付後減者。及身故在喪之類。混同受出於實職領祿之中。其間耗縮。不知爲幾百斛矣。且各司領祿時。員役亦爲符同。代入受出。當受十斗者。加受一二斗。當受一石者。加受數三斗。加受之數。私自分食。本米之耗縮。又至百餘石矣。此弊之流來。不知幾許年也。適値昨冬之現發。雖有倉官及倉吏之論罪。不救其弊。而徒治其罪也。若不創新制而仍舊。則其弊將似前矣。以臣迷見言之。則每朔頒祿之時。自五上司以至府院寺監倉庫署。定爲次序。都計官員之數。合量其斛數斗數而出給。則似無作奸欠縮之弊矣。予詢大臣。領議政金尙喆曰。該倉許多奸弊。誠極驚駭。今此所達。亦不無査實釐正者。此在該曹與該倉擧行之如何也。爲先申飭好矣。左議政徐命善曰。所陳不無意見。令有司之臣商確稟處似好矣。敎以。出擧條。該曹稟處。
정조 3년 · 강
命戶布令廟堂稟處。
정조 3년 · 목
禮賓奉事金基良啓言。凡民間弊瘼。如黃口之簽丁。白骨之徵布。實爲通國之巨弊。而令人哀痛。足以于和。此豈非急急釐革。俾有實惠者乎。以臣迷見言之。則莫如戶布之爲便矣。事係重大。且涉更張。臣不敢直請。惟在朝家處分。敎以。令廟堂稟處。
정조 3년 · 강
璿源殿 香祝陪去時。命鋪陳等節。令該曹稟處。
정조 3년 · 목
忠義衛李彥儒啓言。　璿源殿香祝。每年五次陪去。而初無先通。故各邑鋪陳等節。不謹擧行。甚至於驛店則土室陋地。元無鋪陳床卓。莫重 香祝。一時奉安。無嚴不敬。誠可爲悶。故敢達。予詢大臣。領議政金尙喆曰。果如忠義所達。則事甚未安。分付本道。申飭沿路邑驛似好矣。左議政徐命善曰。 肇慶廟　慶基殿香祝陪往時。必有擧行之例。依此申飭似好矣。敎以。令該曹稟處。
정조 3년 · 강
命排設房司鑰科治。
정조 3년 · 목
右承旨徐有防啓言。三司進伏之際。所鋪方席。不卽待令。事極駭然。當該排設房司鑰。請令攸司科治。從之。
정조 3년 · 강
命憲府月終修報政府置之依前出禁。
정조 3년 · 목
掌令洪明浩啓言。向來大臣。以三司用牌。月終修報政府事。有所筵稟矣。後因堂疏。有下詢處之之敎。尙無指一決定。大抵出禁之際。不無濫雜之弊。惟當嚴防。至於許令因此不出。便同因噎廢食。奸民將何以懲畏哉。臣謂修報一款置之。依前出禁宜矣。予詢大臣。領議政金尙喆曰。憲府以紏察衙門。今因修報政府之令。何可廢出禁之古規乎。若或禁路太濫。反貽民弊。則臺閣廟堂。當隨現論責。報政府一款姑置之。依前出禁似宜矣。左議政徐命善曰。月終之報。諸議皆以爲不便。至於法司弛禁之境。則雖有銷刻之嫌。豈無變通之道乎。修報一款。姑置之似好矣。從之。
정조 3년 · 강
正言柳孟養陳勉。賜批。
정조 3년 · 목
孟養啓言。志不立則學不就。學不就則道不行。帝王之學。橾化育之柄。致久大之業。殿下剛決之志一立。則言路可開。而讜直之風。從而興矣。請益加睿念。克盡終始之工。從之。又啓言。近日言路。不可謂之不開矣。謇諤無聞。訏謨不張。此其故何哉。前後論事之臣。不患無人而纔蒙許可。終無布施。事係恤民。語涉治務。而廟堂之稟處。該道之覆啓。雖有成命。因循廢閣。國綱之日頹。固無足怪矣。若聖志堅定。褒勤勵。而黜頹墮。則如風尙草。豈無四方從風之休乎請益留聖念。俾有實效。批以。所陳亦甚切實。依啓。
정조 3년 · 강
命差祭銓郞重推。
정조 3년 · 목
正言柳孟養啓言。近來隄防不嚴。釁孼之蹤。尙多參錯朝班。專無顧畏之意。國綱解弛。仕路不淸。足可以觀世變也。雖以金方行事言之。渠以敬彬之妹壻。屢爲凶逆之援引。再入鞠庭。幸脫黨與之誅。於渠可謂寬典。向來至於大祝塡差。其在懲勵之道。不可置而不論。請兵曹佐郞金方行三司之望。一倂改正。差祭銓郞從重推考。批以。銓郞事姑先依啓。敎曰。臺臣之言誠是矣。近來隄防轉益不嚴。義理漸至不明。以今番金方行觀之。當初處分。雖出從寬之意。而自下檢擬。便同無故者然。若是不已。隄防一壞。則鄭妻龜柱猶屬餘事。其間隱憂深慮。將無所不至。言念及此。寧不寒心。至如尹世敎事。則今於年久世遠之後。尙此論之不已。防之愈峻。乃於近日討逬。一未見有明目張膽出力擔當之人。蓋於久而遠者。則討之猶恐其不峻。近而重者。則視若尋常。一皆蕩然。誠未知其何故也。大體在上之人。雖主從寬之典。在下之道。當指司直之論。而今則在下者。擧多面陽背陰之徒。無一誠心致討之人。國事人心。到此地頭。方來之憂。將不知至於何境矣。
정조 3년 · 강
命李廷熽貤贈。辛壬死事者。慱訪隨錄。
정조 3년 · 목
正言柳孟養啓言。李廷熽之請建儲位。趙聖復之參聽機務之疏俱出。爲國家萬世大計。拚死盡言。百載之下。令人激仰感泣。不幸爲凶黨構殺流竄。聖復雖蒙雪冤贈職。廷熽尙未一視之恩。請依趙聖復例。李廷熽特加貤贈之典。以酬盡忠王事之舊臣。其餘辛壬死事之可合恤典而未及擧行者。請令該曹慱訪隨錄。風勵一世。從之。
정조 3년 · 강
命義士崔孝一等子孫題給米布。
정조 3년 · 목
正言柳孟養啓言。灣上義士崔孝一車元轍安克諴等與故府尹林慶業黃一皓諸人。密通 天朝。謀襲虜營。大功未成。秘計先漏。慘被虜館之屠戮。孝一則獨免虜禍。自經於 崇禎皇帝墓前者。尤萬萬卓犖。請孝一等子孫題給米布。以示朝廷崇奬節義之盛意。從之。
정조 3년 · 강
命甘丁至親應坐者。査出正法。
정조 3년 · 목
正言柳孟養啓言。甘丁負犯至妖慘。而其至親應坐。漏網散配之典。萬萬寒心。請令有司査出正法。其時該部官及京兆金吾該堂。幷施削職之典。從之。
정조 3년 · 강
命服色儀註詳加釐正。
정조 3년 · 목
正言柳孟養啓言。臣見堂后日記。詳略不同。朝家典禮時服色儀註。或有不錄。錄者亦多誤處。事之疏漏。莫此爲甚。久遠日記。今雖改。而方當 先朝實錄繤修之時。請令該廳堂郞。參考禮曹謄錄。詳加釐正。從之。
정조 3년 · 강
命各司卯酉坐起。恪遵舊典。
정조 3년 · 목
正言柳孟養啓言。各司卯酉坐起之法。所以蕫飭之意。而近日百隸怠慢。或闕。坐起卯酉。雖有其名。多欠誠實。曺務民事。率多廢閣。請各別申飭各司。恪遵舊典。從之。
정조 3년 · 강
削靑城尉沈能建職。
정조 3년 · 목
正言柳孟養啓言。日前靑城尉沈能建家奴。白晝刺殺人於大道。今方見囚該曹。事之驚駭。莫此爲甚者。應有當律。縱奴殺人之都尉。不可不懲戢。請沈能建亟施削職之典。從之。
정조 3년 · 목
正言柳孟養啓言。坐更之法。法意甚重。上自大臣。下至匹庶。輪出一人。以助民役。而各宮各司之陪吏。藉勢圖免。家坐更次。太半不均。不但此也。常役之民。莫敢誰何於此輩。而貧民下戶。偏困於替當之事役。此而不飭。民何堪乎。請嚴飭京兆。坐更次第。一切均定。小除都民之痼弊。從之。
정조 3년 · 강
命閒司實職人擇送各門。以重典鑰。
정조 3년 · 목
正言柳孟養啓言。城門所重。與闕門無異。而闕門則以守門將守之。城門則輪差禁軍。殊非重門擊柝之意。令兵曹稟處。以閒司實職人擇送各門。請以重典鑰。從之。
정조 3년 · 강
飭臺閣布衣廢導。
정조 3년 · 목
正言柳孟養啓言。臺閣之官。執法司直。紏正百僚。職責甚重。故自前雖承牌往來。必公服前導。使民得以觀瞻而聳動。今之爲臺閣者。率多布衣廢導。此雖小事。關係亦重。請飭兩司。雖非公行。必具官服及導喝。以重臺體從之。
정조 3년 · 강
命修飭之士。令諸道勤諭起送。